Tältä voi näyttää uusi Amuri: "Vehreys säilyy"– arkkitehtuurin ideakilpailun voittaja selvisi

Tampereen Amuria koskeva arkkitehtuuri-ideakilpailu on ratkennut. Kymmenestä ehdotuksesta parhaaksi palkintolautakunta katsoi arkkitehtiopiskelija Nina Pommelinin ehdotuksen, joka kantaa nimeä Havina. Palkintolautakunta katsoo Pommelinin ehdotuksen sisältävän erittäin hyvää asuntosuunnittelua. Sen mukaan ehdotus täydentää Amurin nykyistä kaupunkirakennetta yhtä aikaa näyttävällä ja maltillisella uudisrakentamisella. Ehdotuksen sisältämät viherkatot ja pihojen ideointi säilyttävät vehreyden Amurissa. –Koska Amuriin halutaan niin paljon lisärakentamista ja lisää asukkaita, pysäköinti tulee haasteeksi. Ehdotuksessa pysäköinti viedään maan alle, jolloin pihoja avautuu vehreydelle, sanoo rakennusopin professori Markku Karjalainen Tampereen teknillisen yliopiston arkkitehtuurin laboratoriosta. Kilpailu kohdistui Amurissa alueelle, jota rajaa etelässä Satakunnankatu, pohjoisessa Suokatu, lännessä Sotkankatu ja idässä Kortelahdenkatu. "Amurin henki säilyy" Palkintolautakunta kuvailee tiedotteessaan, että voittaneen ehdotuksen sisältämät palikkamaiset täydennysrakennusosat tuovat rytmiä Amurin vanhojen rakennusten julkisivuihin, jolloin ne saavat kokonaan uuden ilmeen ja päivityksen. Karjalainenkin kiittää voittanutta ehdotusta siitä, että se runsaasta täydennysrakentamisesta huolimatta säilyttää vanhat rakennukset ja Amurin hengen. –Muutokset ovat sillä tavalla pienipiirteisiä, että Amurin henki säilyy. Vinkiksi taloyhtiöille Kilpailu on osa Tampereen Amurin alueen ja kaupunkikeskustan kehittämistä. Amuriin on tehty kehittämissuunnitelma, joka menee kaupunginhallituksen hyväksyttäväksi alkuvuodesta. Kehittämissuunnitelma antaa taloyhtiöille mahdollisuuden täydennysrakentamiseen, kun ne remontoivat kiinteistöjään. Tampereen kaupungin Keskusta-hankkeen hankepäällikön Sakari Leinosen mukaan voittanut ehdotus on tarkoitettu vinkiksi ja pohjamateriaaliksi taloyhtiöille, kun ne suunnittelevat perusparannuksia ja uudistushankkeita. Kortelahdenkadun ja Satakunnankadun kulmauksessa sijaitsevalla tontilla on käynnissä toinen ideakilpailu. Vähän ehdotuksia, mutta tasokkaita Amurin korttelit –nimeä kantanut ideakilpailu oli osoitettu Tampereen teknillisen yliopiston TTY:n Arkkitehtuurin laboratorion arkkitehtiopiskelijoille. Palkintolautakunnan mukaan kilpailun taso oli hyvin korkea. Karjalaisen mukaan TTY:llä on ollut tänä vuonna niin paljon opiskelijakilpailuja, että oli epävarmaa, montako ehdotusta Amuria koskevaan ideakilpailuun saataisiin. –Saimme kymmenen, mikä oli aika vähän, mutta vastaavasti taso oli hyvin korkea. Tampereen kaupunki haluaa lisätä Amurin asukasmäärää osana Tampereen keskustan kasvutavoitetta. Tämän vuoksi Amuriin tehdään kehittämissuunnitelmaa, jonka on määrä antaa taloyhtiöille mahdollisuus täydennysrakentamiseen, kun ne remontoivat rakennuksiaan. Tampereen teknillisen yliopiston arkkitehtiopiskelijoille suunnattu ideakilpailu on osa Amurin kehittämistä.